RESOLUCIÓN do 2 de agosto de 2005, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Africor-Lugo.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 31/10/2005

Visto o texto do convenio colectivo para a empresa Africor-Lugo (código número 2700992), da provincia de Lugo, asinado o día 13 de xullo de 2005, pola representación da mentada empresa e a dos seus traballadores, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, esta delegación provincial
ACORDA:
Primeiro.-Ordenar a inscrición do citado convenio colectivo no rexistro de convenios desta delegación, así como o seu depósito.
Segundo.-Remitir o texto do mentado convenio colectivo á Dirección Xeral de Relacións Laborais da Xunta de Galicia.
Terceiro.-Dispoñer a súa publicación no Diario Oficial de Galicia.
Lugo, 2 de agosto de 2005.
Ana Chao Vázquez
Delegada provincial de Lugo
Convenio colectivo da empresa
Africor-Lugo
Capítulo I
Unidades de negociación
Artigo 1º.-Partes concertantes.
A comisión negociadora do convenio colectivo de Africor-Lugo está integrada pola parte empresarial: José Manuel López Tellado, Álvaro José Castro Fernández e Manuel Capón Rodríguez, membros da Xunta de Goberno; e pola parte social: Dolores Lago Caldeiro (CSI-CSIF), Carlos Gallego López (UGT), Mª Luisa Iglesia Gesto (CIG), Mª Belén López González (CC.OO.) e Carlos Rubinos Castiñeira (CC.OO.).
Está presente nas negociacións Ramiro Fouz Dopacio, secretario executivo.
Capítulo II
Representación das partes negociadoras
Artigo 2º.-Comisión paritaria.
Acórdase establecer unha comisión paritaria como órgano mixto de interpretación, vixilancia, control, conciliación e arbitraxe do pactado neste convenio.
Esta comisión estará formada por tres representantes de cada unha das partes.
Capítulo III
Condicións xerais
Artigo 3º.-Ámbito funcional.
O convenio será de aplicación a todas as funcións encadradas, ou que no futuro se encadren, nas actividades levadas a cabo polo persoal de Africor-Lugo.
Artigo 4º.-Ámbito persoal.
Rexeranse por este convenio a totalidade dos traballadores e traballadoras que na actualidade ou no sucesivo, presten os seus servizos en Africor-Lugo.
Artigo 5º.-Ámbito territorial.
As normas deste convenio serán de aplicación en toda a provincia de Lugo.
Artigo 6º.-Ámbito temporal.
A vixencia deste convenio estenderase desde o un de xaneiro de 2005 ata o trinta e un de decembro de 2005, con independencia da data de publicación no BOP ou no Diario Oficial de Galicia.
Artigo 7º.-Denuncia e prórroga.
Calquera das dúas partes poderá solicitar a revisión do convenio, formulando a denuncia deste á outra parte e á autoridade laboral competente, cun mes de antelación, como mínimo, á data de expiración da súa vixencia ou á de calquera das súas prórrogas. A falta de denuncia expresa entenderase prorrogado tacitamente por períodos anuais. A prórroga afectará ao texto do convenio, non así aos seus conceptos salariais e/ou extrasalariais que serán revisados cada ano por acordo entre as partes. No caso de non haber denuncia de ningunha das partes ou, producíndose esta, non houbese acordo, o salario base incrementarase de xeito automático cada ano, nunha contía equivalente ao 2,5% máis a metade da diferenza entre este valor e o IPC real (a outra metade desta diferenza percibirase como paga única). No caso dos controladores o salario incrementarase nunha porcentaxe equivalente ao IPC real por riba do SMI ata que se acade un salario base de 600 A. Unha vez que se acade esta cantidade,
procederase do xeito anteriormente descrito, de igual forma para todas as categorías profesionais.
A parte denunciante deberá acompañar proposta concreta sobre os puntos e contidos que pretende modificar do actual convenio.
Artigo 8º.-Vinculación á totalidade.
Non poderá pretenderse a aplicación dunha ou varias normas con esquecemento das restantes, senón que, para todos os efectos, este convenio aplicarase e observarase na súa totalidade. No suposto de que a autoridade laboral ou xurisdición competente, no exercicio das súas facultades, declarase nulo total ou parcialmente algún artigo, quedará este convenio invalidado na súa totalidade, levándose a cabo unha nova negociación.
Artigo 9º.-Condicións máis beneficiosas.
Respectaranse as condicións máis beneficiosas que os traballadores teñan recoñecidas a título individual ou colectivo pola empresa á entrada en vigor deste convenio.
Artigo 10º.-Organización do traballo.
De acordo co previsto neste convenio, correspóndelle á Xunta de Goberno, que a levará a cabo a través do exercicio regular das súas facultades de organización económica e técnica, dirección e control do traballo e as ordes necesarias para a realización das actividades laborais correspondentes. A organización do traballo terá por obxecto alcanzar na empresa un adecuado nivel de produtividade baseado na óptima realización dos recursos humanos e materiais, sendo necesaria a mutua colaboración das dúas partes integrantes da empresa.
A Xunta de Goberno poderá delegar as súas facultades directivas, de modo expreso, co coñecemento de todas as partes implicadas.
Artigo 11º.-Polivalencia. traballos de distinto grupo profesional.
Por razóns organizativas admitirase que un mesmo traballador desenvolva tarefas de dous ou máis grupos profesionais distintos, sempre co consentimento do traballador. No caso de realización con carácter temporal de traballos de inferior categoría o traballador conservará a retribución correspondente ao seu grupo profesional. No caso de que o traballador sexa contratado para realizar tarefas correspondentes a dous ou máis grupos funcionais, percibirá a retribución proporcional á porcentaxe da xornada que adique a cada grupo.
Capítulo IV
Tempo de traballo, licenzas e permisos
Artigo 12º.-Xornada de traballo.
a) Persoal administrativo: a súa xornada laboral será de 37,5 horas semanais, distribuídas de luns a venres. Admítense as modalidades de xornada continua ou partida, sendo facultade da dirección da empresa a fixación do horario. A actual distribución de horarios para o persoal de oficina contratado no momento de asinar este convenio, enténdese como condición beneficiosa do traballador.
Os traballadores en xornada continua terán dereito a un descanso de 20 minutos durante a mañá.
Os días 24 e 31 de decembro considéranse con carácter xeral como días non laborables. No caso de que os traballadores teñan que prestar servizos en días festivos por razóns organizativas ou de necesidade de atención ou asistencia ao público, a empresa terá que substituír o tempo do descanso nas datas sinaladas por outro tempo de descanso equivalente.
b) Controladores: a súa xornada será distribuída segundo o calendario proposto polo traballador e que será validado pola empresa. Non poderán superarse as horas anuais establecidas por lei e respectaranse os descansos. A fixación do horario de traballo estará en función do horario de inicio da muxidura de cada unha das explotacións asignadas a cada controlador, debendo este comparecer na explotación coa debida antelación, sen motivar atrasos no inicio desta actividade.
c) Persoal dos grupos A, C, D, E: 40 horas semanais.
Artigo 13º.-Licenzas e permisos.
Aos traballadores interesados concederáselles, necesariamente, os seguintes permisos retribuídos:
Matrimonio ou inscrición oficial como parella de feito do traballador ou traballadora: 15 días.
Por nacemento ou adopción dun fillo, ou enfermidade grave ou falecemento de parentes ata segundo grao de consanguinidade ou afinidade, 2 días. Cando con tal motivo o traballador necesite facer un desprazamento para o efecto, o prazo será de catro días.
Necesidade de atender asuntos propios que non admitan demora: ata un máximo de 3 días non acumulables a vacacións. Demostrarase a súa necesidade.
Licenza a representantes sindicais: rexerá o lexislado nesta materia.
O tempo necesario para a realización de exames en centros oficiais.
Para a mudanza por cambio de domicilio, 1 día.
En todos os caos, salvo nos de forza maior, o traballador deberá avisar á empresa cun mínimo de quince días de antelación, e debendo xustificar a solicitude.
Manterase o dereito á percepción de todos aqueles conceptos retributivos que non se encontren vinculados de forma expresa á prestación efectiva da actividade laboral, salvo o complemento de explotación, do que se percibirá a parte proporcional ao tempo traballado.
Os días a que fai referencia este artigo entenderanse, en todo caso, como naturais e sen prexuízo do establecido no Estatuto dos traballadores.
Artigo 14º.-Excedencias.
A excedencia poderá ser voluntaria ou forzosa. En ambos os casos, a solicitude efectuarase por medio
de escrito dirixido á Xunta de Goberno, cun prazo de aviso previo de, polo menos, un mes, salvo causas de forza maior, debendo deixar constancia na solicitude o período de tempo e o motivo da mesma. Deberá ser resolto pola Xunta de Goberno nos quince días naturais seguintes á súa solicitude.
Un traballador cunha antigüidade mínima dun ano, terá dereito á excedencia voluntaria por un prazo non inferior a un mes e non maior de cinco anos. Este dereito só poderá ser exercido outra vez polo mesmo traballador se transcorreron catro anos desde o final da anterior excedencia.
O traballador excedente conserva un dereito preferente ao posto de traballo, nas mesmas condicións que ostentaba, se a excedencia non é superior a 18 meses. Para períodos de tempo superiores terá dereito preferente a un posto de igual ou similar categoría nas vacantes que se producisen na empresa.
No caso de adopción internacional, os traballadores poderán solicitar unha excedencia voluntaria con reserva do posto de traballo cun límite dun mes.
Artigo 15º.-Aviso previo para o cesamento.
O traballador ou traballadora que desexe cesar voluntariamente no servizo á empresa virá obrigado a poñelo en coñecemento do empresario por escrito cumprindo un prazo de aviso previo de 15 días.
O incumprimento por parte do traballador da obriga de avisar coa indicada antelación dará dereito ao empresario a descontar da liquidación de salarios o importe do salario, incluído o rateo das pagas extraordinarias, dun día por cada día de atraso no aviso previo.
Artigo 16º.-Vacacións anuais.
O persoal, calquera que sexa a súa categoría profesional, terá dereito a unhas vacacións retribuídas de 30 días naturais. No caso dos controladores, estas serán no mes de agosto. A retribución será equivalente ao salario base.
O resto do persoal disfrutaraas preferentemente no mes de agosto. No caso de non ser así, serán fixadas por acordo entre a empresa e traballador. En calquera caso o traballador coñecerá as datas que lle correspondan dous meses antes, polo menos, do desfrute.
O primeiro ano de prestación de servizos na empresa só se terá dereito ao desfrute da parte proporcional correspondente ao tempo traballado durante o devandito ano.
En caso de IT ou baixa por maternidade/paternidade anterior ás vacacións, estas desfrutaranse posteriormente á data de alta.
Capítulo V
Cadros de persoal e organización do traballo
Artigo 17º.-Clasificación do persoal.
Grupos funcionais:
a) Secretario executivo.
b) Persoal administrativo:
-Xestión e contabilidade.
-Proceso de datos.
c) Repartición e venda de doses seminais.
d) Probas de paternidade.
e) Apareamentos.
f) Controladores.
Artigo 18º.-Organización do traballo.
1. Secretario executivo.
Desenvolverá as funcións que expresamente lle asignan os estatutos da asociación.
2. Proceso de datos.
Desenvolverá as funcións de procesado, filtrado, corrección e envío de datos de control leiteiro e libro xenealóxico.
Distinguiranse dúas categorías: procesador e responsable.
3. Xestión e contabilidade.
Desenvolverá as funcións de facturación, xestión de recibos, pagos e o correspondente tratamento contable. Así mesmo, terá adscritas as funcións de secretariado de xerencia.
4. Probas de paternidade.
Desenvolverá as funcións de toma e envío de probas de paternidade, elaboración e xestión dunha base de datos e depuración do libro xenealóxico.
5. Apareamentos.
Desenvolverá as funcións de asesoramento técnico aos gandeiros inscritos no programa de apareamentos, así como as funcións de asesoramento a todos os socios en materia de concursos morfolóxicos e poxas de gando.
6. Repartición e venda de doses seminais.
Desenvolverá as funcións de distribución de doses seminais, tanto nas oficinas da asociación como nas reparticións por zonas que organice a empresa.
7. Colaboración en concursos e poxas.
Persoal contratado para o efecto ou calquera outro persoal da empresa que se lle asignen funcións de coidado e preparación de animais en concursos, poxas, escolas de morfoloxía e cursos de preparación de animais.
8. Controladores.
Enténdese como controlador a persoa que realiza o control leiteiro nas explotacións asignadas ao seu cargo ou zona de control (controlador titular), ou
tamén aquela persoa designada pola empresa que axuda nas tarefas de control dunha explotación aínda que esta non estea asignada á súa zona (controlador axudante). Ambas figuras non son excluíntes.
En todo momento, o seu traballo axustarase ao requirido pola normativa vixente de control leiteiro oficial, sendo na actualidade o Real decreto 368/2005.
Cada zona será recoñecida por un número e estará composta por un máximo de 46 explotacións.
Percibirase o salario base, a xornada completa, tendo asignadas un mínimo de 38 explotacións, ata un máximo de 46. Se nunha zona houbese, a causa de producirse baixas, menos explotacións, o salario base non poderá reducirse.
Un traballador contratado a media xornada percibirá a metade do salario base con 19 explotacións. Por cada unha a maiores percibirá 15 A en concepto de complemento por explotación, ata un máximo de 27, momento no que pasaría a ser contratado polo 75% da xornada percibindo a mesma porcentaxe de salario base e a partir de aquí complemento por explotación ata as 38, no que pasaría a xornada completa.
Cada zona terá asignado un punto centro desde o que se contabilizarán os quilómetros a cada explotación, ao punto de recollida de mostras, ás oficinas de Africor-Lugo ou calquera outro desprazamento que fose necesario facer por motivos de traballo. O traballador está obrigado a comunicarlle á empresa o cambio de domicilio.
Durante a rolda de cualificación, acompañarase ao cualificador logo de acabar as tarefas propias de control leiteiro. O controlador organizará o traballo de maneira axeitada para que non interfira nas súas obrigas cotiás e ao mesmo tempo o cualificador poida realizar o seu traballo. No caso de non podelo acompañar unhas horas ou un día, por causa xustificada, deixaralle o traballo organizado. Se fose un inconveniente por período de tempo maior o cualificador irá facer outra zona, con outro controlador, mentres ao primeiro non lle sexa posible seguir.
Calendario: é o documento no que se reflicte que día e en que lugar/es se levará a cabo a xornada de traballo de cada controlador.
Cada controlador elaborará o seu propio calendario mes a mes, respectando a normativa de intervalo entre controis, e entregaralle unha copia á empresa, con anterioridade a levalo a cabo, para o seu coñecemento e validación. Se no transcurso do mes se efectuase algún cambio comunicaráselle á empresa coa maior brevidade posible.
A asignación de explotacións a cada zona de control será decidido pola empresa.
Capítulo VI
Réxime económico
Artigo 19º.-Cadro salarial do persoal dos grupos A, B, C, D, E.
Grupo funcional
Salario
base
Complemento actividade
Complemento
posto
Complemento transporte
Secretario executivo
1.300
120
400
20% IPREM
Proceso de datos
600
60
60
Xestión e contabilidade
800
60
150
Probas de paternidade
600
60
100
20% IPREM
Apareamentos
600
60
300
20% IPREM
Repartición de seme
600
60
20% IPREM
Artigo 20º.-Salario do persoal do grupo f: controlador.
a) Conceptos salariais:
1. Salario base.
Será de 528,71 A/mes para o ano 2005.
2. Complemento por exclusividade.
Establécese en 22 A/mes. Os traballadores deberán presentar anualmente unha copia da vida laboral actualizada expedida pola Seguridade Social.
3. Complemento por explotación.
Por cada explotación controlada polo método AT a maiores de 38 explotacións, percibiranse 15 A/mes. Se se trata dunha explotación que hai que controlar polo método A4 percibiranse 24 A/mes.
4. Complemento por vaca (cantidade).
Percibirase este complemento cando a media de vacas por explotación dun controlador sexa maior ou igual a 40, seguindo a seguinte relación:
De 40 a 44: 20 A/mes.
De 45 a 49: 40 A/mes.
De 50 a 54: 60 A/mes.
De 55 a 59: 80 A/mes.
A media de vacas por explotación actualizarase dúas veces ao ano, nos meses de xaneiro e xullo, segundo o censo de vacas maiores de dous anos de Fefriga.
5. Substitución dun controlador.
A substitución realizada por un traballador en cadro de persoal da empresa (non contratado para o efecto) pagarase a 15 A/explotación.
6. Gratificacións extraordinarias.
Os traballadores percibirán dúas gratificacións extraordinarias cada ano, unha no mes de xullo e outra no de decembro. O importe de cada unha delas será dunha mensualidade de salario base. As pagas extras son de devengo semestral.
O persoal que ingrese ou cese na empresa durante o transcurso do ano, percibirá as gratificacións extraordinarias en proporción ao tempo traballado.
b) Conceptos extrasalariais:
1. Complemento de transporte.
Equivalente ao 20% do IPREM.
Artigo 21º.-Axudas de custo e desprazamento.
a) Gastos de locomoción ou quilometraxe.
O pago por quilómetro realizado por motivos de traballo actualizarase ao máximo estipulado polo goberno exento de cotización.
b) Complemento de teléfono.
Establécese en 0,52 A/explotación e mes de control, que serán aboados nos meses de xullo e decembro tomando como referencia as explotacións da zona os meses inmediatamente anteriores. Este complemento será por explotación asignada con independencia de que sexa da zona ou en calidade de asistente.
c) Complemento de acompañamento ao cualificador.
Establécese en 4,2 A por explotación cualificada acompañando ao cualificador. Cando non se acompañe polo menos ao 90% das explotacións cualificadas, cobrarase na mesma porcentaxe en que se acompañou.
d) Poxas e concursos.
Medio día 30 A e un día completo 60 A.
e) Pelado de animais.
Establécese un pago de 25 A por animal lavado e pelado, cando o traballador utilice o material da empresa, e de 30 A cando se realice con outro material.
f) Rolda de repartición de doses seminais.
Percibirase 30 A por cada tarde programada no calendario de repartición.
Artigo 22º.-Persoal contratado con carácter temporal.
a) Traballador en prácticas.
Percibirá a parte proporcional ao tempo traballado do salario base.
b) Substituto dun traballador.
A substitución dun traballador realizada por persoal contratado para o efecto percibrá a parte proporcional ao tempo traballado do salario base máis os complementos que correspondan.
Capítulo VII
Roupa e ferramentas de traballo
Artigo 23º.-Roupa e ferramentas de traballo.
A empresa proverá os traballadores das ferramentas e útiles necesarios para o desenvolvemento do seu traballo. Estes serán devoltos necesariamente polo traballador para recibir outros novos, de non facelo, a empresa poderá descontar o 50% do importe correspondente do equipo. Cando o traballador cause baixa na empresa, deberá entregar todos os útiles e ferramentas de traballo que se lle asignaron, de non facelo, a empresa poderá descontar o 75% do importe correspondente ao equipo.
A roupa de traballo será facilitada pola empresa, nos meses de maio ou xuño, para o verán, e outubro ou novembro, para o inverno.
Capítulo VIII
Acción sindical
Artigo 24º.-Dereitos sindicais.
Rexerá o lexislado nesta materia.
Capítulo IX
Réxime disciplinario
Artigo 25º.-Faltas.
Toda falta cometida polos traballadores clasificarase en atención á súa transcendencia ou intención en leves, graves ou moi graves.
* Faltas leves:
-A impuntualidade non xustificada na entrada ou saída do traballo.
-Non comunicarlle os cambios de calendario no caso dos controladores.
-Non comunicar á empresa os cambios de residencia ou domicilio para os traballadores con punto centro asignado.
-A non asistencia aos cursos de formación teórica ou práctica de obrigada asistencia, dentro da xornada ordinaria de traballo, sen a debida xustificación.
-A deterioración da conservación ou mantemento dos equipos de traballo, cando non sexan de xeito fortuíto, dos que fose responsable, así como a falta de comunicación á empresa dos desperfectos ou anormalidades observadas nos útiles ou ferramentas de traballo ao seu cargo.
-A desatención ou falta de corrección no trato cos socios, clientes ou traballadores da empresa.
-Entregarse a xogos ou distraccións durante a xornada de traballo de maneira reiterada e causando un prexuízo ao desenvolvemento laboral.
-Que se atopen sen rexistrar ata dous animais con máis de 3 meses de idade (sen contar o mes de agosto) en rexistro definitivo nunha explotación da que se é titular, cando existan datos no pretabulado de control.
* Faltas graves:
-Que se atopen sen rexistrar máis de 2 animais con máis de 3 meses de idade (sen contar o mes de agosto) en rexistro definitivo nunha explotación da que se é titular, cando existan datos no pretabulado de control.
-A non asitencia inxustificada un día ao traballo.
-Alterar datos transgredindo a boa fe contractual, así como o abuso de confianza no desempeño do traballo.
-A embriaguez ou o estado derivado do consumo de drogas durante o traballo.
-A desobediencia ás ordes ou mandatos dos seus superiores en materia de traballo, se implican prexuízo grave para a empresa ou os seus compañeiros de traballo.
-Execución deficiente dos traballos encomendados ou diminución do rendemento normal destes, de maneira continuada.
* Faltas moi graves:
-Non comunicarlle á empresa a retirada do carné de conducir. A reincidencia na suspensión do carné de conducir no período dun ano ou suspensión definitiva.
-Finxir que se realiza o traballo cando en realidade outra persoa, non autorizada pola empresa, o está facendo no seu lugar, así como simular que o traballo está feito presentando mostras de leite, documentación cuberta, etc.
-A simulación de accidente ou enfermidade. A realización de traballos por conta propia ou allea en períodos de baixa.
-Violar o segredo de correspondencia ou documentos reservados da empresa, como os acollidos á lei de protección de datos, ou revelar a terceiros alleos á ela datos de reserva obrigada.
-A fraude, deslealdade ou abuso da confianza nas xestións encomendadas, ou apropiación, furto ou roubo de bens propiedade da empresa, compañeiros ou calquera outras persoas, dentro das dependencias da empresa.
-Os malos tratos de palabra ou obra, abuso de autoridade ou falta grave de respecto e consideración aos seus xefes, compañeiros ou subordinados.
-Reiterada non utilización dos elementos de protección en materia de seguridade e hixiene.
Artigo 26º.-Sancións.
Correspóndelle á empresa a facultade de impor sancións dentro dos termos estipulados neste convenio.
As faltas seranlle comunicadas por escrito ao traballador, facendo constar a data e os feitos que a motivaron. A empresa comunicaralles, así mesmo, aos representantes dos traballadores a aplicación das sancións derivadas da comisión das faltas.
As sancións estipularanse en función da gravidade das faltas. Terase en consideración o recoñecemento e comunicación da falta á empresa por parte do traballador.
Non poderá exceder de seis meses o tempo entre a comisión da falta e a posta en comunicación ao traballador, perdendo a consideración de falta unha vez pasado este período se non lle foi comunicado ao traballador.
Establécese un sistema de puntos de acordo coa graduación das faltas para establecer as correspondentes sancións.
Faltas leves: 20 puntos.
Faltas graves: 100 puntos.
Faltas moi graves: 500 puntos.
Cada traballador terá un crédito de 2.100 puntos; no momento que leve gastados 1.600 puntos poderá ser sancionado cunha suspensión de emprego e soldo de 15 días como máximo. Logo de cumprir esta sanción, se esgota os 500 puntos restantes do crédito,
a sanción poderá ser de suspensión de emprego e soldo de 15 a 30 días ou despedimento.
Establécese un sistema de gratificación de puntos para os traballadores con saldo de puntos inferior a 2.100, a razón de 200 puntos por non ter cometido faltas graves ou moi graves no período de dous meses. As faltas leves cometidas neste período de tempo computarán restando do crédito, se ben non afectarán ao sistema de gratificación. Os puntos réstanse do crédito cando se comunica a falta ao traballador pero compútase desde o momento en que se cometese, así se houbese faltas en distintos períodos xa se poderían ter recuperado puntos.
Capítulo X
Acción social. Disposicións varias
Artigo 27º.-Incapacidade temporal.
En calquera suposto de baixa por incapacidade temporal (incluída maternidade), a empresa completará, ata o 90% da base de cotización, a prestación económica aboada pola Seguridade Social. A base de cotización sobre a que facer o cálculo da compensación, será a media da súa base de cotización nos tres últimos meses. Neste cómputo non se terá en conta o mes de agosto, como mes de devengo.
Artigo 28º.-Permiso de conducir.
Os traballadores que cobren complemento de transporte, estarán obrigados a presentarlle á empresa copia do permiso de conducir e da documentación que se indica, do vehículo utilizado en cada desprazamento, xustificativa do cumprimento da normativa de prevención de riscos laborais:
-Xustificante de pago do seguro en vigor.
-Tarxeta de inspección técnica.
A retirada do permiso de conducir deberá serlle comunicada á empresa.
Artigo 29º.-Revisións médicas.
A empresa estará obrigada a solicitar do G.T.P de S.H. ou da mutua, un recoñecemento médico anual para todo o persoal.
Artigo 30º.-Seguridade e saúde no traballo.
Rexerá o lexislado nesta materia.
Artigo 31º.-Maternidade.
A empresa adoptará as medidas necesarias para evitar a exposición a riscos, que poidan influír na saúde da traballadora ou do feto.
Cando a traballadora o considere necesario, polo estado das instalacións, pola carga de traballo excesiva no seu estado, ou polos riscos que poida correr, sobre todo nos últimos meses de xestación, poderá solicitarlle á empresa un axudante para aquelas tarefas nas que concorran as condicións antes descritas.
Artigo 32º.-Formación.
A empresa formará o persoal nos temas e materias necesarios para un óptimo desenvolvemento do seu traballo, debendo o traballador participar nos programas de formación deseñados pola empresa, agás dos que se consideren de asistencia voluntaria.
Disposición adicional
Establécense complementos de convenio para adaptar as prestacións salariais dos traballadores con condicións beneficiosas ás contempladas neste convenio.
Pagas extras e vacacións. Os traballadores que viñesen percibindo pagas extras ou de vacacións por un importe superior ao salario base, conservarana como condición beneficiosa.
Salario base. O salario base de cada traballador enténdese como condición beneficiosa, non podendo ser rebaixado pola aplicación do convenio.
Complementos. Se a suma do resto das percepcións salariais a maiores do salario base fose superior ás correspondentes despois de aplicar o convenio, aplicarase un complemento pola diferenza entre ambas, ao entenderse como condición beneficiosa.
Complemento de transporte. Aplicarase un complemento de 4,2 A aos controladores pola diferenza entre o complemento de transporte aplicado desde xaneiro de 2005 e o que establece o convenio, baseado no IPREM.